Apstiprināts
Daugavpils pilsētas domes iepirkuma komisijas
2016.gada 25.februāra sēdē, prot.Nr.2

Iepirkums Publisko iepirkumu likuma 82.pantā noteiktajā kārtībā

**“Augsnes un ūdens piesārņojošo stihisko izgāztuvju
likvidācija Daugavpils pilsētas administratīvajā teritorijā”**

identifikācijas numurs DPD 2016/28

**Atbildes uz pretendentu jautājumiem Nr.1**

 Daugavpils pilsētas domes iepirkumu komisija 2016.gada 25.februāra sēdē (prot.Nr.2) ir izskatījusi pretendenta uzdotos jautājumus un sniedz šādas atbildes:

**1. Jautājums:** Saskaņā ar 2011.gada Ministru kabineta noteikumiem Nr.703 noteikumiem atkritumus drīkst pārvadāt, ja izsniegta Valsts vides dienesta atļauja, kurā norādītas atsevišķas atkritumu klases kādas drīkst pārvadāt, saskaņā ar 2011.gada Ministru kabineta noteikumu Nr.302, 1.pielikumu, vienlaikus, ja jāveic bīstamo vai rūpniecisko atkritumu pārstrāde vai utilizācija, saskaņā ar likumu Par piesārņojumu jābūt izsniegtai A, B vai C kategorijas piesārņojošās darbības atļaujai. Lūdzam sniegt informāciju par savācamo atkritumu klasēm, kādas būs jāsavāc, lai varētu izvērtēt savas iespējas iespējamā pakalpojuma sniegšanai.

**Atbilde uz 1.jautājumu:**

*Pretendentam ir jābūt gatavam veikt visu veidu iespējamo atkritumu savākšanu, attiecīgi slēdzot vienošanos/līgumu par konkrētu atkritumu veidu tālāku nodošanu apsaimniekotājam (saskaņā ar normatīvo aktu prasībām). Tā kā nav iespējams paredzēt iespējamo pašvaldības administratīvās teritorijas piesārņojošo atkritumu klases, Pretendentam iesniedzot piedāvājumu ir jārēķinās ar iespējamību, ka savācamie atkritumi ne vienmēr 100% sastāvēs no sadzīves atkritumiem.*

**2. Jautājums:** Finanšu piedāvājumā norādīts, ka vērtējamā cena būs par 1 m3 visa veida atkritumiem, kopējais apjoms 800 m3, ņemot vērā faktu, ka cena jāiesniedz par visa veida atkritumu utilizāciju, kur atkritumu utilizācijai cenas svārstās no 0 līdz 2000 EUR/t, lūdzam sniegt detalizētāku informāciju par plānoto pakalpojuma sniegšanas apjomu, to izdalot pa atkritumu veidiem, saskaņā ar atkritumu klasifikatoru.

**Atbilde uz 2.jautājumu:**

*Ņemot vērā to, ka stihiski izmesto atkritumu veidi Daugavpils pilsētas pašvaldības valdījumā esošajās teritorijās var būt dažāda veida un nav prognozējams, kādos apjomos tie nelikumīgi var būt izmesti, Pretendentam ir jābūt gatavam veikt visu iespējamo atkritumu veidu savākšanu un to tālāku apsaimniekošanu normatīvajos aktos paredzētajā kārtībā. Ņemot vērā iepriekšējo gadu pieredzi paredzams, ka lielu īpatsvaru* ***(aptuveni 95 %)*** *no kopējā savācamā atkritumu daudzuma sastādīs tieši dažāda veida sadzīves atkritumi, kurus iespējams nodot atkritumu poligonā “Cinīši”.*

**3. Jautājums:** Tehniskās specifikācijas 3.3.punktā minēts, ka atkritumiem, kurus nevar nodot atkritumu poligonā “Cinīši”, jāveic to utilizācija, diemžēl Latvijā nevar veikt visa veida atkritumu utilizāciju, bet ir daudz atkritumu klašu, kurām veic arī reģenerāciju. Izsniegtajās piesārņojošās darbības atļaujās, iestādei, kurai izsniegta atļauja, saskaņā ar 2011.gada 26.aprīļa Ministru kabineta noteikumiem Nr.319 iespējams veikt reģenerāciju pēc R kodiem vai utilizāciju vai apglabāšanu pēc D kodiem. Vai tiešām jāveic pārējo atkritumu, kuri nav sadzīves, utilizācija? Vai iespējams veikt arī reģenerāciju.

**Atbilde uz 3. jautājumu:**

*Savāktie atkritumi ir jānodod tālākai to apsaimniekošanai – sadzīves atkritumi ir nododami sadzīves atkritumu poligonā „Cinīši”, savukārt tāda veida atkritumu veidi, kurus nav iespējams nodot reģionālajā poligonā – jānodod komersantam, kurš ir tiesīgs veikt konkrēta atkritumu veida, piemēram, automašīnu riepu pieņemšanu. Pasūtītājam pēc Izpildītāja veiktās atkritumu savākšanas un nodošanas attiecīgajam komersantam nav būtiskas tālākās darbības ar tiem – utilizācija, reģenerācija vai apglabāšana. Tomēr, lai Pasūtītājs pilnībā varētu pārliecināties par savākto atkritumu pareizu apsaimniekošanu, Izpildītājam ir jāpiestāda attiecīgie dokumenti (noslēgts līgums / vienošanās un pieņemšanas – nodošanas akts par attiecīgo atkritumu veidu nodošanu attiecīgajam komersantam).*

**4. Jautājums:** Vai pakalpojuma izpildes laikā jāveic arī sadzīves atkritumu savākšana un transportēšana? Ja tā jāveic, tad uzskatām, ka šāda veida iepirkums nedrīkst atkārtoties, jo Daugavpils pilsētas teritorijā, saskaņā ar iepirkuma rezultātiem sadzīves atkritumu savākšanu un pārvadāšanu pašvaldības teritorijā veic SIA “Clean r”, kā rezultātā sadzīves atkritumu pārvadāšanu faktiski nevaram veikt. Vai drīkst izvēlēties citu transportēšanas organizāciju par citu tarifu Daugavpils pilsētas teritorijā?

**Atbilde uz 4.jautājumu:**

*Pretendentam ir jāveic tikai atkritumu savākšana kaudzēs / plastikāta maisos un jāiekrauj metāla konteinerā tālākai to transportēšanai. Ja savākto atkritumu apjoms ir relatīvi mazs, Pretendents drīkst savāktos atkritumus atstāt maisos un vienoties ar SIA “Clean R” par to izvešanu bez iekraušanas metāla konteinerā. Savāktos sadzīvē radušos atkritumu pārvadāšanu līdz atkritumu poligonam “Cinīši” veiks Daugavpils pilsētas atkritumu operators „Clean R”. Pretendents nav tiesīga izvēlēties citu transportēšanas organizāciju par citu tarifu, jo Daugavpils pilsētas administratīvās teritorijas atkritumu apsaimniekotāju nosaka Daugavpils pilsētas domes saistošie noteikumi Nr.16 “Atkritumu apsaimniekošanas noteikumi Daugavpils pilsētas pašvaldībā”, kā arī apstiprinātos tarifus par 1 m3 vai 1 tonnu sadzīves atkritumu apsaimniekošanu nosaka Daugavpils pilsētas domes 24.07.2014. lēmums Nr.385.*

*Pašvaldība ir tiesīga izsludināt šāda veida iepirkumu, jo stihisko izgāztuvju likvidācija nesastāv tikai no atkritumu pārvadāšanas, bet arī no to fiziskas savākšanas (ieskaitot arī izklaidus izmētātus atkritums savākšana nenormētā platībā pēc Pasūtītāja dotā darba uzdevuma). Līgums ar SIA “Clean R” neparedz uzņēmuma pienākumu nodrošināt sadzīves atkritumu fizisku savākšanu, it īpaši likvidējot stihiskās izgāztuves, bet gan to sadzīves atkritumu savākšanu un pārvadāšanu, kuri jau ir ievietoti pārvadāšanai derīgos konteineros vai maisos.*

**5. Jautājums:** Saskaņā ar Tehniskās specifikācijas 3.2.punktu jāveic mehanizētā augsnes, atkritumu savākšana, vai saskaņā ar Būvniecības likumu izpildītājam nebūs jāsaņem būvatļauja rakšanas darbu veikšanai? Ar ko augsne varētu būt piesārņota? Vienlaikus minēts, ka atkritumu konteineram jābūt ne mazākam kā 7 m3, kādēļ norādīts tieši šāds lielums, kādēļ nevar būt viens konteiners ar 3 m3 ietilpību, ja augsne ir 3 m3 vai 5 m3?

**Atbilde uz 5.jautājumu:**

*Rakšanas darbu atļauja nav jāsaņem, jo augsnes rakšanas darbi nav jāveic. Tehniskās specifikācijas 3.2. punktā ir konkrēti noteikts, ka “atkritumi jāsavāc ar specializētās tehnikas palīdzību (ekskavators – iekrāvējs)”, tādējādi specializētā tehnika ir nepieciešama tikai liela apjoma atkritumu savākšanai un iekraušanai konteineros tālākai to transportēšanai.*

*Šī iepirkuma priekšmets ir stihiski izveidoto izgāztuvju likvidācija (atkritumu savākšana un to tālāka apsaimniekošana) nevis augsnes piesārņojuma sastāva noteikšana*

*Ņemot vērā to, ka Daugavpils pilsētas administratīvās teritorijas atkritumu apsaimniekotājs ir SIA “Clean R”, tieši šāda tipa konteineri ar tilpumu ne mazāku kā 7m3 ir vispiemērotākie to tālākai transportēšanai uz atkritumu poligonu. Pretendents ir tiesīgs atkritumus vākt arī plastikāta maisos, taču metāla konteinera izmantošana ir ērtāka tādos gadījumos, kad stihiski izmesto atkritumu konsistence sastāv no liela izmēta (lielgabarīta) atkritumiem.*

**6. Jautājums:** Vai šajā iepirkumā nedublējas iepirkums par sadzīves atkritumu savākšanu Daugavpils pilsētas teritorijā;

**Atbilde uz 6.jautājumu:** *Iepirkums “Augsnes un ūdens piesārņojošo stihisko izgāztuvju likvidācija Daugavpils pilsētas administratīvajā teritorijā” nekādā gadījumā nedublējas ar iepirkumu par sadzīves atkritumu apsaimniekošanu Daugavpils pilsētā, jo šajā gadījumā Daugavpils pilsētas pašvaldība pērk pakalpojumu par tās valdījuma esošās administratīvās teritorijas sakopšanas darbu kopumu, no kura tikai viena daļu sastāda savākto atkritumu izvešana. Skat. arī atbildi uz 4.jautājumu.*

**7. Jautājums:** Tehniskajā specifikācijā norādīts, ka atkritumi jānodod atkritumu poligonā “Cinīši”. Vai sadzīvē radušos atkritumus var nodot citā atkritumu poligonā nevis “Cinīši”?

**Atbilde uz 7.jautājumu:**

*Daugavpils pilsētas domes saistošo noteikumu Nr.16 “Atkritumu apsaimniekošanas noteikumi Daugavpils pilsētas pašvaldībā” 4.punkts nosaka, ka sadzīves atkritumi nododami sadzīves atkritumu poligonā “Cinīši”.*

**8. Jautājums:** Ņemot vērā iepriekš minēto, uzskatām, ka izstrādātā iepirkuma nolikuma dēļ faktiem, ka nav norādīti precīzi savācamo atkritumu veidi, to daudzumi, kā arī jāveic sadzīves atkritumu savākšana un transportēšana, kā arī atkritumi jānodod atkritumu poligonā “Cinīši”, Jūs nosakāt jau konkrētas sadarbības organizācijas, kā arī radāt priekšrocības iepriekšējam pakalpojumu sniedzējam, kurš balstoties uz pieredzi zinās kāda veida atkritumu rodas un kādi jāsavāc.

**Atbilde uz 8.jautājumu:**

*Uzskatām, ka Daugavpils pilsētas pašvaldība ir nodrošinājusi visus priekšnoteikumus atklāta un godīga iepirkuma norisei, kā arī pašvaldība nav tiesīga neievērot normatīvos aktus (Daugavpils pilsētas domes saistošie noteikumu Nr.16 “Atkritumu apsaimniekošanas noteikumi Daugavpils pilsētas pašvaldībā”) atkritumu apsaimniekošanas jomā. Turklāt mainīga ir vienīgi tā pakalpojuma daļa, kas ir fiziska atkritumu savākšana. Sadzīves atkritumu apsaimniekošanas maksa ir konstanta visiem pretendentiem.*

**9. Jautājums:** Lūdzam izskatīt iespēju Tehniskajā specifikācijā norādīt konkrētas atkritumu klases kuras jāsavāc un to orientējošos daudzumus, lai tiešām varētu izvērtēt iepirkuma uzvarētāju pēc zemākās cenas.

**Atbilde uz 9.jautājumu:**

*Iepirkuma tehniskajā specifikācijā ir noteiktas tādas prasības, kuras ir spējīgs izpildīt jebkurš pretendents ar attiecīgu pieredzi un materiāltehnisko bāzi. Neuzskatām, ka Pasūtītājam nepieciešams veikt izmaiņas tehniskajā specifikācijā, lai sniegtu priekšrocības iepirkuma dokumentu (t.sk. paredzamās līgumcenas noteikšanā) sagatavošanai konkrētam pretendentam. Tā kā pašvaldība ir ieinteresēta, lai iepirkumā piedalītos pēc iespējas lielāks konkurētspējīgu pretendentu skaits, uzskatām, ka neparedzama daudzuma apjomu izdalīšana kādās konkrētās atkritumu klasēs tikai sniegtu priekšrocības attiecīgajiem komersantiem un ierobežotu potenciālo Pretendentu dalības iespējas iepirkumā. Turklāt šāda sadalīšana būtu mākslīga.*

Iepirkuma komisijas priekšsēdētāja J.Kornutjaka